Document ID: 32005D0014

ΑΠΌΦΑΣΗ ΤΗΣ ΕΠΙΤΡΟΠΉΣ
της 6ης Ιανουαρίου 2005
για την τροποποίηση της απόφασης 2003/329/ΕΚ όσον αφορά την παράταση της ισχύος των μεταβατικών μέτρων σχετικά με τη διαδικασία θερμικής επεξεργασίας της κόπρου σύμφωνα με τον κανονισμό (ΕΚ) αριθ. 1774/2002 του Ευρωπαϊκού Κοινοβουλίου και του Συμβουλίου
[κοινοποιηθείσα υπό τον αριθμό Ε(2004) 5760]
(Τα κείμενα στη γαλλική, στην ολλανδική, στη φινλανδική και στη σουηδική γλώσσα είναι τα μόνα αυθεντικά)
(Κείμενο που παρουσιάζει ενδιαφέρον για τον ΕΟΧ)
(2005/14/ΕΚ)
Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,
Έχοντας υπόψη:
τη συνθήκη για την ίδρυση της Ευρωπαϊκής Κοινότητας,
τον κανονισμό (ΕΚ) αριθ. 1774/2002 του Ευρωπαϊκού Κοινοβουλίου και του Συμβουλίου, της 3ης Οκτωβρίου 2002, για τον καθορισμό υγειονομικών κανόνων σχετικά με τα ζωικά υποπροϊόντα που δεν προορίζονται για κατανάλωση από τον άνθρωπο (1), και ιδίως το άρθρο 32 παράγραφος 1,
Εκτιμώντας τα ακόλουθα:
(1)
Ο κανονισμός (ΕΚ) αριθ. 1774/2002 θεσπίζει υγειονομικούς κανόνες σχετικά με τα ζωικά υποπροϊόντα που δεν προορίζονται για κατανάλωση από τον άνθρωπο. Λόγω του αυστηρού χαρακτήρα των κανόνων αυτών, χορηγήθηκαν μεταβατικά μέτρα.
(2)
Η απόφαση 2003/329/ΕΚ της Επιτροπής, της 12ης Μαΐου 2003, για μεταβατικά μέτρα, σύμφωνα με τον κανονισμό (ΕΚ) αριθ. 1774/2002 του Ευρωπαϊκού Κοινοβουλίου και του Συμβουλίου, όσον αφορά τη διαδικασία θερμικής επεξεργασίας της κόπρου (2) παρέχει χρόνο στη βιομηχανία για να προσαρμοστεί και να αναπτύξει εναλλακτικές διαδικασίες θερμικής επεξεργασίας για την κόπρο έως τις 31 Δεκεμβρίου 2004.
(3)
Η Επιτροπή ζήτησε τη γνώμη της Ευρωπαϊκής Αρχής για την Ασφάλεια των Τροφίμων (ΕΑΑΤ) για να επιτρέψει τον καθορισμό εναλλακτικών διαδικασιών θερμικής επεξεργασίας για την κόπρο. Η γνώμη της ΕΑΑΤ αναμένεται στις αρχές του 2005. Εν αναμονή της γνώμης της ΕΑΑΤ, τα κράτη μέλη και οι φορείς εκμετάλλευσης ζήτησαν από την Επιτροπή να παρατείνει την ισχύ των μεταβατικών μέτρων που προβλέπονται στην απόφαση 2003/329/ΕΚ για την αποφυγή τυχόν διατάραξης του εμπορίου.
(4)
Τα μεταβατικά μέτρα που προβλέπονται στην απόφαση 2003/329/ΕΚ πρέπει, επομένως, να παραταθούν για περαιτέρω χρονικό διάστημα, ώστε να δώσουν τη δυνατότητα στα κράτη μέλη να επιτρέψουν στους φορείς εκμετάλλευσης να εξακολουθήσουν να εφαρμόζουν εθνικούς κανόνες όσον αφορά τη θερμική επεξεργασία για την κόπρο.
(5)
Τα μέτρα που προβλέπονται στην παρούσα απόφαση είναι σύμφωνα με τη γνώμη της μόνιμης επιτροπής για την τροφική αλυσίδα και την υγεία των ζώων,
ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
Άρθρο 1
Η απόφαση 2003/329/ΕΚ τροποποιείται ως εξής:
Στο άρθρο 1, στο άρθρο 3 παράγραφος 2 και στο άρθρο 5, η ημερομηνία «31 Δεκεμβρίου 2004» αντικαθίσταται από την ημερομηνία «31 Δεκεμβρίου 2005».
Άρθρο 2
Η παρούσα απόφαση απευθύνεται στο Βασίλειο του Βελγίου, στη Γαλλική Δημοκρατία, στο Βασίλειο των Κάτω Χωρών και στη Δημοκρατία της Φινλανδίας.
Βρυξέλλες, 6 Ιανουαρίου 2005.

Labels: 0
6
20